GENESE 

Aualari kaia i meahaiapo i haela ila karikipe 

IAvare koare hoa Aualari kaia i meahaiapo ila karikipe. 
2 Meahaiapo ve maea hovea karia kai haroka iele; 
meamuru ma akea ve aeaveape; Aualari ve Ove ma akea ve 
aula-kela veape. 3 Aualari mariape; "Ovava leikilai"; kai ovava 

le leipe. 4 Aualari ovava eavape, ovava veveke; Aualari ovava 
i mea mum ila lahua lahua leivahaeape. 5 Aualari ovava ve 
rare Hare rare itavape; Are mea muru rare Oroa rare itavape. 
Hailaea i vevelare ila ve oropa hare la. 

6 Aualari mariape: "Ma ve aru hihi ve kaia leikilai; 
are ma au kovaelakilai". 7 Aualari la kaia karikipe; Are kaia 
ve ihau ve la ma kai kaia ve akea ve la ma au hamureape: are 
laria leipe. 8 Aualari la kaia Kaia Akea rare itavape, kai hailaea 
i vevelare ila aire hare leipe; hare orahokaila va la. 

9 Aualari mariape: "Kaia ve ihau ve la ma ita haroapo 
korukaiakilai; kai mea kakarara hikika leikilai". Laria leipe. 
10 Aualari mea kakarara rare Meahaiapo rare itavape, kai ita 
haroapo korukaiavahaeape la ma are Ahea Ma rare itavape. 
Aualari ovohae eavape, are veveke hiki. 11 Aualari mariape: 
"Meahaiapo hohe lei horerakilai, hae ila la kora mere, kai kora 
oaria elare hae ila; are elare hae elare ure ve horerakilai, 
meahaiapo akea ve". Laria leipe. 12 Meahaiapo hohe lei horerape, 
kai elare hae ila la kora mere, kai hae ila la kora, elare maea 
hovea, elare ureve la hae lei horeavape. Aualari ovohae eavape, 
ere veveke hiki. 13 Hailaea i vevelare ila hare ilehoila leipe. 

14 Aualari mariape: "Kaia ve ovava eharu oaria 
leikilai, ehovea hare i oroa ila lahua leivahaeakive; ere va ihova 
hovea leivahaeaki, kai hoa hoa, kai hare, kai hitolo, 15 ere va 
kaia ve ovava leivahaeakilai, ehovea meahaiapo lei ovava leikive". 
Laria leipe. 16 Aualari ovava ehoaha orahokaila karikivahaeape, 
ovava eapapo hare kiva leikive, kai hekai maea la ovava oroa 
kiva leikive. Are kou oaria kara karikivahaeape. 17 Aualari 
erero kaia akea ve aipevahaeape, ehovea meahaiapo ovava 
avarakive, 18 kai hare i oroa ila kiva leivahaeakive, aeka 
ehovea ovava i mea muru ila lahua lahua leivahaeakive. Aualari 
ovohae eavape, veveke hiki. 19 Hailaea i vevelare ila hare 

hari ila leipe. 

20 Aualari mariape: "Eharu oaria ma ve horeavakilai, 
kai kaia akea ve maho i aula kelari eharu oaria horeavakilai". 
21 Laelave, Aualari hevehe lou ehoaha karikivahaeape, kai 
ovokake eharu oaria ma ve horeavape, elare maea hovea, kai 
maho i aula kelari la eharu oaria kara. Aualari ovohae eavape, 
ere veveke hiki. 22 Aualari erero momorapupe, kai mariape: 
"Mekaka leivahaeaki, oaria leivahaeaki, kai ahea ma heloekoakive, 
kai maho ila eharu oaria maeakoko meahaiapo ureve leiva- 
haeaki". 23 Hailaea i vevelare ila, hare hue ila leipe. 

24 Aualari mariape: "Meahaiapo loa loalula ovokake 
eharu lei horeavaki, elare maea hovea, boromakau i hai loalula 
eharu oaria, kai meahaiapo ve ovokake eharu lahua lahua 
oaria". Laria leipe. 25 Aualari meahaiapo ve ovokake eharu 
oaria karikivahaeape, elare maea hovea, kai boromakau oaria 
elare maea hovea, kai meahaiapo hai loalula eharu oaria kara, 
elare maea hovea. Aualari ovohae eavape, kai ikivere leipe. 

26 Aualari mariape: "Ela haela elaviila ve maea hovea 
karikikilai; ere va ma ve ekaka, akea ve la ori oaria, kai loalula 
eharu oaria, kai meahaiapo, kai meahaiapo hai loalula la eharu 
oaria ila, ve akea ve leivahaeakilai". 27 Laelave, Aualari va 
haela elare maea hovea karikipe, Aualari ve maea hovea vila 
i uva ila are karikivahaeape. 28 Aualari erealilara lei momorapupe, 
kai erealilara maeaeape: "Ealila mekaka leivahaeaki, kai oaria 
leivahaeaki, meahaiapo heloekoaki, kai meahaiapo heaorapaki: 
evalila ma ve ekaka, kai akea ve la ori ve, kai meahaiapo ve 
ovokake eharu oaria, akea ve leivahaeaki". 29 Aualari erealilara 
maeaeape: "Ara ealilaro eharu oaria aiarakive; meahaiapo ureve 
hae ila la kora mere oaria ila, mekaka oaria hae ila la kora 
oaria kara; la eharu oaria e v'Ua eapai leivahaeakilai. 30 Ara 
va meahaiapo loalula eharu oaria, kai akea ve la ori oaria, kai 

hai loalula la eharu oaria, ovokake eharu oaria la, Ara hohe 
eharu aiarakive, ehovea ereve eapai". Laria leipe. 31 Aualari 
karikivahaeape eharu oaria ovohae eavavahaeape, mekaka hiki. 
Hailaea i vevelare ila hare aukava ila le leipe. 

2 Laria, kaia i meahaiapo ila karikivahaeape horova 
karia le leipe, eharu oaria hovea hovea. 2 Hare 7 ila, 
Aualari horova karia le leipe. Are hare 7 ila are leivahaeape 
horova oaria v'ila iki le paraeape. 3 Aualari hare 7 ila lei 
morapaeape, kai lei hehe leipe, ehovea la hare are iki paraeape, 
kai horova aeva au leila. 

4 Ma va kaia i meahaiapo ila ve karikivahaeape eharu 
ve hoa hoa oaria, Aualari meahaiapo i kaia ila karikivahaeape 
la hare. 5 La hoa kekele ureve kora mere karia, kai oru ve 
la hohe au aheaila, ehovea Aualari lai ihaukive au maeaila, kai 
kekele ihaki haela karia. 6 Aka mea oro meahaiapo ve pekape, 
kai kekele hoa haroapo lei huruhuru leipe. 7 La hoa lehova 
Aualari haela kekele ve mahuvu karikipe, kai areve overa ura 
ureve ovokake ve mea hohoape; kahara, haela va ovokake iele 
le leipe. 

Edena la Oru 

8 lehova Aualari Edena ureve, kauri ukai ve, oru 
hahape. Are karikipe la haela are leia aepape. 9 Maea mekaka 
i eapai mekaka ila la kora oaria lehova Aualari kekele ve lei 
aheaupe; oru ve aru hihi ve are Ovokake ve la kora aporape, 
kai Veveke i Heaha ila lei ore leiki la kora kara. 

10 Mai ma Edena ve leia horerape, ehovea oru ma 
veveke avarakive: are leia kovaela mai titaeka hari ila leipe. 
1 1 Oropa mai ve rare va Pisona, are Havila la ita hoa haroapo 
helarivila la ita va gold ila. 12 Areve gold veveke hiki, bedeliuma 

i onika ila have kara le apearo. 13 Mai orahokaila ve rare va 
Gihona; la mai va Kusa ve ita hoa haroapo helarivila. 14 Mai 
ilehoila ve rare va Hidekela, are Asiria ve kauri ukai ve horerave, 
kai mai hari ila ve rare va Euperate. 

15 lehova Aualari haela kaivi Edena oru le paraeape, 
ehovea kekele ihakive, kai oru kiva leikive. 16 lehova Aualari 
haela ape karava maeape: "A va oru ureve la kora hae oaria 
larive heroe. 17 Aka veveke i heaha ila lei ore leiki la kora 
ve hae a v'ila pupu leipe, a le v'arekaea. Ehovea a larikilai la 
hare a le apakilai". 

18 lehova Aualari mariape: "Veveke ka, haela lahua 
aeakive; ara areve koarai aeaki kake haropakilai". 19 Laelave, 
lehova Aualari loa loalula eharu oaria i akea ve la ori oaria, 
karikivahaeape ; are erero haela ve leia kari auvahaeape, ehovea 
are erero rare itavakive; haela ereve rare itavape la rare, la va 
ereve rare iele le leivahaeape. 20 Haela boromakau oaria ve 
rare itavape, kai ori oaria kara, kai loa loalula eharu oaria 
kara; aka haela ve koarai aeaki kake karia. 21 Laelave, lehova 
Aualari haela avuku huru le avarape; are avuku uavape la 
hoa lehova Aualari areve kararapi haroapo hareavape kai areve 
la ita aivau le kokaukape. 22 lehova Aualari haela ve hareavape 
la kararapi v'ila uamari karikipe; are arero haela ve leia lai 
aupe. 23 La hoa haela maeape: "Ma va arave uki ve uki, kai 
arave aivau ve aivau; arero rare Uamari rare itavakilai, ehovea 
are haela ve maea ve hareavape". 24 Laelave haela areve oa 
i lou ila haitapai uva havahu i hareho aeakilai; erealila aivau 
haroapo leikilai. 25 Vila i uva ila maheheare ila apearoape, 
kai maea makiri au leila. 

Ekaroa ve maea hahehahe, kai haela ve haiae 

Aualari karikivahaeape loa loalula eharu oaria va 
mekaka, aka Ekaroa hiki are va hehepo eharu havahu. 

Are uamari maeape: "Aualari ealilara leari maeape ha? Evalila 
oru ve kora ve hae le v'arekaea ha"? 2 Uamari ekaroa kavale 
maeape: "ElaHla oru ve kora ve hae larive, heroe; 3 aka 
Aualari ve oharo maria: 'Oru ve aru hihi ve la kora ve hae 
kalelue, kai arero mai kapaealue, ealila apihaeaki ave'." 4 Aka 
ekaroa uamari maeape: "Ealila apihaea va ka: 5 ehovea 
Aualari ore e va larilai la hoa e va ikiore hovea hovea leikilai, 
e va veveke i heaha ila ore leikilai, Aualari ve la ikiore hovea 
hovea le leikilai". 6 Laelave, uamari ovohae eavape la kora ve 
hae va eapai veveke, aeka areve maea va mekakure, aeka are 
haela ve ikivere kora ehovea ikiore avarakive, are la hae ikaea 
le lape; are aeka hae uku areve vila kara avarape, kai are kara 
le lape. 7 La hoa erealilave ovohae le kohelaukape; erealila ore 
le leivahaeape erealila va maheheare; erealila lauka kora koro 
koravape, kai erealila ve hopa le hahaeape. 

8 Mea vevehere leipe la hoa, lehova Aualari oru ureve 
loa vea velaripe, kai erealila areve ara iapape, la hoa la haela 
i uva ila muruhari kora koro ureve arahukape, ehovea erealila 
lehova Aualari ve oropa ve epavakive oaoka leivahaeape. 
9 lehova Aualari haela itavi mariape: "A lahoa ha"? 10 Are 
maeape: "Ara ave ara oru ureve la iapaila la hoa, ara oaoka 
laleila, ehovea ara maheare, laelave ara kaipu laraila". 11 Are 
maeape: "A va maheare la oharo aro leita lamaeaila ha? Ara 
a v'ila pupu leipe la kora hae a larila ha" 12 Haela maeape: 
"A araro avikiarape, ehovea ara i hareho aeakive, la uamari, are 
la kora ve hae araro avilakiaraUa, kai ara larila". 13 La hoa 
lehova Aualari la uamari maeape: "A va learia eharu laleila 
ha"? Uamari maeape: "Ekaroa araro lakurupaeaila; ara le larila". 

14 lehova Aualari ekaroa maeape: "Ehovea a maria 
laleila, boromakau eharu oaria kai loa loalula eharu oaria va 
haiae perehekai, a kai haiae eapapo. A va eharau ve hae 
veakilai, ave ovokake hoa haiapo a va kekele mahuvu larilai. 

15 A va uamari ve iri haela leikilai, ave akoremari kai areve 
akoremari v'ila aeha hiki leivahaeakilai. Ere kai ave haro loa 
huharakilai, a kai ereve loa ikipi buravakilai". 16 Are uamari 
maeape: "Ave ero leiki hoa ara aro kakare eapapo avarakilai; 
a va kakare eapapo ila akoremari erakilai. Aka a va vila ve 
ikivere hiki kekelakilai, are a v'ila amua haela leikilai". 17 Are 
Adamu kai maeape: "Ehovea a va uva ve oharo hiki la iapaila, 
kai ara a v'ila pupu leipe la kora ve hae mariape 'Arero kalelue' 
a le larila; kekele kara a v'ila heaha le laleila, ehovea ave 
haiae. Ave ovokake aeaki hoa a va horova hiki ve areve iele 
larilai. 18 Kora mare kai hohe mamareke ara va aro avarakilai. 
A va oru ve la kora mere larilai. 19 Ave oropape orovahe ila 
pai larilai, aiai a havahu aeka kekele ve helari hoaukilai; 
ehovea ara aro kekele ve kaivape, a va kekele mahuvu, kai 
kekele mahuvu ve leia kai hoaukilai". 

20 Haela areve uva rare Eva rare itavape, ehovea are 
va ovokake haela oaria ve uvari. 21 Kai lehova Aualari Adamu 
i Eva ila ve animala iilu pura karikipe, erealila elare maea 
oreaupe. 

22 Kahara, lehova Aualari maeape: "Eavaila, la haela, 
elaviila hovea hovea laleila, ehovea are veveke i heaha ila ore 
laleila. Ma hoa are mai horapai ovokake kora ve hae ikaeaki 
ave, kai larive la hoa ovokake haiapo avaki ave". 23 Laelave, 
lehova Aualari erealilara Edena la oru ve le paparaehape, areve 
maea ve karikipe la kekele kai ihakive. 24 Are la haela avakape, 
Edena la oru ve; kauri ukaki are Kerubima paparaehape, kai 
a uru ila helarivila poke, ehovea ovokake kora ve la okiharo 
kiva leikive. 

